b'\n_START_ARTICLE_\nVaclovas Peleckis\n_START_SECTION_\nBiografija\n_START_PARAGRAPH_\n1930 m. baig\xc4\x97 Kauno \xe2\x80\x9eAu\xc5\xa1ros\xe2\x80\x9c gimnazij\xc4\x85. Dar gimnazijoje susidom\xc4\x97jo boksu ir nuo 1927 m. prad\xc4\x97jo sistemingai treniruotis. 1933 m. bokso gudrybi\xc5\xb3 j\xc4\xaf mok\xc4\x97 i\xc5\xa1 Amerikos \xc4\xaf Lietuv\xc4\x85 gr\xc4\xaf\xc5\xbe\xc4\x99s garsus to meto boksininkas Juozas Vin\xc4\x8da, o 1934 m. Klaip\xc4\x97doje \xe2\x80\x93 tada \xc5\xbeymus treneris estas Kuura._NEWLINE_Boksinink\xc5\xb3 profesional\xc5\xb3 tuomet nebuvo, tod\xc4\x97l jaunuolis pasirinko statybininko profesij\xc4\x85. 1936\xe2\x80\x931938 m. jis vadovavo statybinink\xc5\xb3 kolektyvui, sta\xc4\x8diusiam Linkai\xc4\x8di\xc5\xb3 ginkl\xc5\xb3 gamykl\xc4\x85 Radvili\xc5\xa1kio rajone, kurios kompleks\xc4\x85 sudar\xc4\x97 52 pastatai. Tarp jo statyt\xc5\xb3 objekt\xc5\xb3: 1938\xe2\x80\x931940 m. \xc5\xa0iauli\xc5\xb3 centrinio pa\xc5\xa1to r\xc5\xabmai, Varni\xc5\xb3 ir Tel\xc5\xa1i\xc5\xb3 kareivin\xc4\x97s, R\xc4\x97kyvos elektrin\xc4\x97, 1941\xe2\x80\x931944 m. \xe2\x80\x93 Rubiki\xc5\xb3 plytin\xc4\x97 Anyk\xc5\xa1\xc4\x8di\xc5\xb3 rajone. Po Antrojo pasaulinio karo 36-erius metus dirbo in\xc5\xbeinieriumi \xc5\xa0iauli\xc5\xb3 statybos ir remonto valdyboje. Statybininko sta\xc5\xbeas \xe2\x80\x93 51-eri metai._NEWLINE_2006 m., b\xc5\xabdamas 95 met\xc5\xb3 9 m\xc4\x97nesi\xc5\xb3 22 dien\xc5\xb3 am\xc5\xbeiaus para\xc5\xa1\xc4\x99s knyg\xc4\x85 \xe2\x80\x9ePasaulis, kuriame gyvenau\xe2\x80\x9c agent\xc5\xabros \xe2\x80\x9eFactum\xe2\x80\x9c prie Lietuvos kult\xc5\xabros fondo pripa\xc5\xbeintas vyriausiu Lietuvos ra\xc5\xa1ytoju. Ankstesnis \xc5\xa1ios kategorijos rekordininkas buvo 92 met\xc5\xb3 am\xc5\xbeiaus Juozas \xc5\xbdlabys-\xc5\xbdeng\xc4\x97, para\xc5\xa1\xc4\x99s knyg\xc4\x85 \xe2\x80\x9ePavasari\xc5\xb3 gramatikos: poezijos rinktin\xc4\x97\xe2\x80\x9c._NEWLINE_U\xc5\xbeaugino dvi dukras ir du s\xc5\xabnus. Tik s\xc5\xabnus Vaclovas pam\xc4\x97go boks\xc4\x85. Jis \xe2\x80\x93 triskart Lietuvos bokso \xc4\x8dempionas, 1973\xe2\x80\x931974 m. tarnaudamas kariuomen\xc4\x97je Rygoje tapo Latvijos \xc4\x8dempionu, 1977 m. \xe2\x80\x93 Pabaltijo ir Baltarusijos \xc4\x8dempionu._NEWLINE_Vaclovas Peleckis \xe2\x80\x93 u\xc5\xbekiet\xc4\x97j\xc4\x99s \xc5\xbevejys. Did\xc5\xbeiausias jo laimikis \xe2\x80\x93 15,7 kg lydeka, pagauta prie Kur\xc5\xa1i\xc5\xb3 mari\xc5\xb3 Vilhelmo kanale.\n_START_SECTION_\nSportin\xc4\x97 veikla\n_START_PARAGRAPH_\n1935 m. Vaclovas Peleckis tapo Lietuvos bokso \xc4\x8dempionu. V\xc4\x97liau daugiau pasi\xc5\xbeym\xc4\x97jo kaip treneris. 1945\xe2\x80\x931949 m. Lietuvos bokso rinktin\xc4\x97s, kurios sud\xc4\x97tyje buvo Algirdas \xc5\xa0ocikas, Antanas Zaboras, C. Mickevi\xc4\x8dius, Ignas Sarapinavi\xc4\x8dius ir kiti, treneris. 1952 m. gilino \xc5\xbeinias Maskvoje, bokso treneri\xc5\xb3 stovykloje, kur d\xc4\x97st\xc4\x97 geriausi ano meto bokso meistrai V. Ogurenkovas, M. Michailovas ir kiti. 1957 m. Maskvos pasauliniame bokso turnyre (tais metais Maskvoje vyko pasaulio jaunimo festivalis), apdovanotas diplomu u\xc5\xbe ger\xc4\x85 teis\xc4\x97javim\xc4\x85. 1952-1960 m. paruo\xc5\xa1\xc4\x97 TSRS sporto meistr\xc4\x85 ir devynis 1-ojo bei 2-ojo atskyri\xc5\xb3 boksininkus._NEWLINE_1958-1967 m. \xc5\xa0iauliuose treniravo Jon\xc4\x85 \xc4\x8cepul\xc4\xaf, kurio did\xc5\xbeiausias pasiekimas \xe2\x80\x93 XIX vasaros olimpini\xc5\xb3 \xc5\xbeaidyni\xc5\xb3 Meksike sidabro medalis. Be jo, i\xc5\xa1ugd\xc4\x97 26 Lietuvos bokso \xc4\x8dempionus, 18 Lietuvos jaunimo \xc4\x8dempion\xc5\xb3, 8 sporto meistrus, 2 TSRS jaunimo \xc4\x8dempionus._NEWLINE_1967 m. suteiktas nusipelniusio bokso trenerio vardas. 1998 m. apdovanotas Tarptautinio Olimpinio komiteto \xe2\x80\x9eFair-Play\xe2\x80\x9c prizu, o 1999 m. pripa\xc5\xbeintas geriausiu Lietuvos XX a. bokso treneriu._NEWLINE_Kiekvienais metais \xc5\xa0iauliuose vyksta tarptautinis bokso turnyras \xe2\x80\x9ePeleckio taur\xc4\x97\xe2\x80\x9c.\n_START_SECTION_\nCitata\n_START_PARAGRAPH_\n98-uosius eidamas Vaclovas Peleckis \xc4\xaf klausimus apie savo \xc5\xbevalum\xc4\x85 atsak\xc4\x97, jog turi tok\xc4\xaf \xc5\xbevalumo recept\xc4\x85: nevalgyti r\xc5\xabkyt\xc5\xb3 m\xc4\x97s\xc5\xb3, o kuo daugiau \xc5\xbeuvies ir pieno produkt\xc5\xb3, vaisi\xc5\xb3, dar\xc5\xbeovi\xc5\xb3, gal dar pauk\xc5\xa1tienos. Prie \xc5\xbeuvies ir s\xc5\xabrio, juokavo ringo senjoras, b\xc5\xabtinas geras vynas. O svarbiausia \xe2\x80\x93 jud\xc4\x97jimas, gera nuotaika, humoras.'